Setelah hampirlah maka dilihat oleh Laksamana pintu gerbang negeri itu sekaliannya ditulis seperti rupa binatang, terlalu indah-indah kotanya, diperbuat daripada batu yakut dan pada selapis pula daripada batu hitam, seperti sayap kumbang berkilat-kilat dan pada selapis pula ditulisnya cetera Seri Rama, selapis lagi cetera Endu Jaya dan selapis lagi ditulis pelbagai rupa binatang di dalam rimba belantara dan pintunya daripada tembaga suasa.